पाएं अपने शहर की ताज़ा ख़बरें और फ्री ई-पेपरडाउनलोड करें
गांव सुढैल में 36 वर्षीय किसान ने जहरीला पदार्थ निगलकर जान दे दी। सूचना पाकर पहुंची थाना फर्कपुर पुलिस को जांच में दो पेज का सुसाइड नोट बरामद हुआ। जिसके मुताबिक किसान ने कर्ज से परेशान होकर यह कदम उठाया। वहीं, उसने इसके लिए एक आढ़ती व उसके मुंशी को जिम्मेदार ठहराया है।
मृतक रणबीर सिंह के पास से बरामद नोट में लिखा है कि आढ़ती से साढ़े तीन लाख रुपए लिए थे। इसकी एवज में उसकी एक एकड़ जमीन गिरवी रखवाई थी। उसने कागजों पर 14 लाख रुपए लिखवा लिए थे। जिसके तीन साल से उसे पैसा देता रहा। अब भी वह 14 लाख रुपए निकाल रहा है। जिस वजह से परेशान होकर आत्महत्या करने को मजबूर हूं।
किसान ने आढ़ती से पहले सवा तीन लाख ले रखे थे, 25 हजार और लिए थे
मैं रणबीर सिंह। मुझे कुछ समय पहले पैसों की जरूरत थी। जिस पर आढ़ती बलविंद्र के पास गया। उससे करीब सवा तीन लाख रुपए पहले ले रखे थे। 25 हजार रुपए की और जरूरत थी। जब पैसे मांगे, तो बलविंद्र खेत गिरवी रखने की बात कहने लगा। पैसों की जरूरत थी। इसलिए मैं तैयार हो गया। जब खेत के कागजात बनवाने के लिए कोर्ट में गए, तो वहां पर बलविंद्र सिंह व उसके मुनीम ने मुझे बातों में उलझा लिया और कहा कि 14 लाख रुपए लिखवा लो।
मेरे मना करने पर आढ़ती ने कहा कि बाद में भी क्रेडिट कार्ड वगैरह के लिए पैसे की जरूरत पड़ सकती है। उनकी बातों में आकर 14 लाख रुपए दस्तावेजों में लिख दिए। आढ़ती ने आश्वस्त किया कि जितने पैसे दिए हैं। उतने पैसे देकर खेत छुड़वा लेना। कोई धोखा नहीं होगा। जब खेत गिरवी रखने की बात हुई थी, तो उस समय एक फीसद ब्याज तय हुआ था।
बाद में मैं फसल आढ़ती के पास डालता और ब्याज उतारने लगा। इसके बावजूद आढ़ती का कर्ज नहीं उतर रहा था। फसल के जे फार्म आधी के ही काटता था। पैसा न उतरने की वजह से मैं परेशान रहने लगा। इतना ही नहीं खेत गिरवी रखवाने पर सवा लाख रुपए खर्च हुए। वह भी आढ़ती ने मेरे ही खाते में जोड़ दिया था। ब्याज लगातार बढ़ रहा था। ब्याज के ऊपर ब्याज लगाकर उलटे-सीधे पैसे लिखवाए और वह दो साल में ही दोगुने कर दिए। कुछ समय पहले आढ़ती ने कह दिया कि 14 लाख रुपए पूरे हो गए हैं। अब यह पैसे वापस कर दें। नहीं तो खेत में मेरे नाम करा दे। 14 लाख रुपए आढ़ती से नहीं लिए। उसने ब्याज लगाकर इतने पैसे बना दिए। जिस वजह से मैं आत्महत्या कर रहा हूं।
सुसाइड नोट में आखिर में लिखा है कि मैं आढ़ती व उसके मुनीम की वजह से आत्महत्या कर रहा हूं। इस बात का इंसाफ होना चाहिए। पांच से छह लाख रुपए की फसल भी आढ़ती के पास डाली। इसके बावजूद पैसा दोगुना कर दिया।
शिकायत पर आरोपी आढ़ती बलविंद्र सिंह व उसके मुनीम पर केस दर्ज कर लिया है। मामले की जांच की जा रही है। जांच के बाद आगामी कार्रवाई की जाएगी
एसआई दल सिंह, जांच अधिकारी, थाना फर्कपुर।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn